শিল্পী মনসুর উল করিম নববইয়ের দশকে ‘মাঠের গল্প’ সিরিজের চিত্রগুচ্ছে চিত্ররূপময় এক আবহমন্ডল সৃষ্টি করে এদেশের চিত্রানুরাগী মহলের দৃষ্টি আকর্ষণে সমর্থ হয়েছিলেন। পরবর্তীকালে তাঁর চিত্রে মূর্ত হয়েছে মানুষের স্বপ্ন, আশা ও আকাঙ্ক্ষা। যদিও তাঁর সৃষ্ট মানুষেরা গল্প করে, মাছ ধরে, প্রতীক্ষা করে ও বিশ্বাসী হয়, তবু কোথায় যেন তারা এক অনিশ্চয়তাবোধে তাড়িত হয়। সমকালের অবক্ষয় ও ভাঙনও তাঁর চিত্রে কখনো কখনো প্রাধান্য বিস্তার করে। এই বিষয়াবলি নিয়ে তাঁর সৃষ্টি তাৎপর্যময় হয়েছে পরিপ্রেক্ষিত-জ্ঞানে, পরিমিত রং-ব্যবহারে, সংবেদনগুণে এবং নিজস্ব এক চিত্রভাষা সৃষ্টিতে।